section_heading: Dosadašnja djelatnost
paragraph_text: Na prijedlog HČD-a Inina nagrada za promicanje hrvatske kulture u svijetu za 2001. godine dodijeljena je češkom kroatistu i prevoditelju Dušanu Karpatskom. Zalaganjem HČD-a 2005. godine i uz novčanu pomoć Ministarstva vanjskih poslova i europskih integracija RH spašen je grob etnografa Andrije Ivana Bortulina u Pragu. Ujedno su članovi HČD-a počeli istraživati Bortulinovo praško razdoblje života, a iste godine HČD je pokrenuo projekt istraživanja povijesti Čeha u Zagrebu, za koji je dobilo financijsku pomoć Gradskoga ureda za kulturu Grada Zagreba. Na prijedlog HČD-a, biskup Duh je 2005. godine u Zagrebu dobio stube sa svojim imenom, a 2014. godine i spomenik u Dubravi kraj Vrbovca.